疇老修撰所藏華嶽衡嶽圖 華嶽
作者：李綱
朝代：宋

paragraphs: 往年跨馬觀羌戌，道歷太華西臨雍。
偉哉造化巧凝結，元氣孕此金芙蓉。
平原陡起三萬仞，峻屏卻略羅秋空。
巍然雄尊鎮西極，衆山班列如朝宗。
天池瀲灩噴山頂，瀉作瀑布飛長虹。
亭亭僊掌摩碧落，曉日照耀五指紅。
巨靈贔屓運神力，導河擘華留其蹤。
煙寒風遠張超谷，霞駮霧開毛女峰。
希夷故隱今尚在，白雲依舊時東封。
回頭一别二十載，不意見之圖畫中。
生綃六幅掛清晝，隱耳颯颯聞松風。
山中草木舊相識，恍如夢到雲臺宫。
神遊絕巘窺玉井，欲取蓮藕根株通。
好奇何必似韓子，懸崖側足悲途窮。
從公傳此嶽真相，永結清好無時終。